Okresná prokuratúra Žilina 
Moyzesova 20, 011 56 Žilina 1 	

Sp. zn. : 1 Pv 753/07/5511	Žilina, 27.8.2012
EEČ : 2-43-356-2012

U Z N E S E N I E

Trestná vec:	obvinená XXXXX 
Prečin:	Neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno a) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Po tom, ako dňa 10.04.2006 vypísala žiadosť adresáta o doposielanie zásielok z adresy XXXXX na XXXXX, dňa 01.08.2006 prevzala doporučenú zásielku a to OK kartu XXXXX, ktorá bola poskytnutá XXXXX, vtedy ešte za slobodna XXXXX, ako bonus ku zmluve č. XXXXX uzavretej so spoločnosťou XXXXX. určenú pre adresáta XXXXX, XXXXX, a za pomoci PIN kódu ku karte, ktorý tiež prevzala, vykonala v presne nezistenom období v roku 2006 v nezistenom bankomate tri výbery v celkovej výške 663,88 Eur, čím svojím konaním spôsobila XXXXX škodu vo výške 663,88 Eur.

lebo je trestné stíhanie neprípustné podľa § 9 odsek 1 písmeno a (ak je trestné stíhanie premlčané)
Odôvodnenie:
Uznesením vyšetrovateľa OR PZ, ÚJKP, OVK, Žilina  pod ČVS:ORP-567/2-OVK-ZA-2007 zo dňa 29.06.2007 bolo podľa § 199 ods. 1 Tr. por. začaté trestné stíhanie vo veci prečinu neoprávneného vyrobenia a používania elektronického platobného prostriedku a inej platobnej karty podľa § 219 ods. 1 Tr. zákona. Následne bolo uznesením vyšetrovateľa OR PZ, OKP, OVK, Žilina pod ČVS:ORP-567/2-OVK-ZA-2007 zo dňa 23.01.2012 podľa § 206 ods. 1 Tr. por. XXXXX pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zákona na tom skutkovom základe, ako je uvedené vo výrokovej časti tohto uznesenia.

Preskúmaním predmetného uznesenia a na vec sa vzťahujúceho vyšetrovacieho spisu som dospel k záveru, že trestné stíhanie proti obvinenej XXXXX nemôže ďalej pokračovať a musí byť zastavené, nakoľko trestné stíhanie je premlčané podľa § 9 ods. 1 písm. a) Tr. zákona.

Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. poriadku.

Podľa § 9 ods. 1 písm. a) Tr. por. trestné stíhanie nemožno začať, a ak už bolo začaté, nemožno v ňom pokračovať, ak je trestné stíhanie premlčané.

Podľa § 87 ods. 1 písm. písm. d) Tr. zák. trestnosť činu zaniká uplynutím premlčacej doby, ktorá je päť rokov, ak ide o prečin, za ktorý tento zákon v osobitnej časti dovoľuje uložiť trest odňatia slobody s hornou hranicou trestnej sadzby najmenej tri roky.

Podľa § 219 ods. 1 Tr. zák. za prečin neoprávneného vyrobenia a používania platobného prostriedku, elektronických peňazí alebo inej platobnej karty dovoľujte Trestný zákon uložiť trest odňatia slobody na jeden rok až päť rokov. 

Podľa § 87 ods. 3 Tr. zák. premlčanie trestného stíhania sa prerušuje
a)vznesením obvinenia pre trestný čin, o ktorého premlčanie ide, ako aj po ňom nasledujúcimi úkonmi orgánu činného v trestnom konaní, sudcu pre prípravné konanie alebo súdu smerujúcimi k trestnému stíhaniu páchateľa alebo
b)ak páchateľ spáchal v premlčacej dobe úmyselný trestný čin.

Z obsahu spisového materiálu je zrejmé, že k dokonaniu trestného činu, od ktorého momentu začína plynúť premlčacia doba, došlo dňa 01.08.2006. Trestné stíhanie bolo zo strany polície začaté v zmysle § 199 ods. 1 Tr. por. dňa 29.06.2007, avšak ku vzneseniu obvinenia XXXXX došlo až dňa 23.01.2012. Ako je už vyššie uvedené, pri prečine neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. je trestná sadzba trestu odňatia slobody ustanovená Trestným zákonom v rozmedzí jeden až päť rokov. Teda tento prečin z hľadiska premlčania jeho trestného stíhania sa premlčí po piatich rokoch. Je teda jednoznačné, že premlčacia doba skončila ešte v roku 2011, konkrétne dňa 01.08.2011, pričom nedošlo žiadnym spôsobom k prerušeniu premlčacej doby, keďže ku vzneseniu obvinenia XXXXX pre trestný čin, o ktorého premlčanie ide, došlo až po uplynutí premlčacej doby, pričom obvinená XXXXX sa taktiež nedopustila v premlčacej dobe úmyselného trestného činu, keďže z aktuálneho odpisu z registra trestov vyplýva, že obvinená nemá v registri trestov žiadny záznam. 

Vzhľadom k uvedenému som rozhodol tak, ako je uvedené vo výrokovej časti tohto uznesenia. 

Poučenie:
Proti  tomuto  uzneseniu  je  prípustná sťažnosť, ktorú možno podať  do   troch  dní  od   jeho  doručenia  prostredníctvom Okresnej   prokuratúry   v   Žiline   na   Krajskú    prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor